Burjassot reforça l’atenció a persones sordes amb un servei de mediació i interpretació en llengua de signes
2025-07-24

L’Ajuntament de Burjassot, a través de la Regidoria de Serveis Socials que dirigeix Manuela Carrero, compta amb un servici específic de mediació sociocultural i interpretació en llengua de signes destinat a millorar l’atenció, la inclusió i la qualitat de vida de les persones sordes i amb diversitat funcional auditiva del municipi.

Este recurs, integrat en el Programa d’Atenció a l’Autonomia Personal i Convivència, té com a finalitat garantir l’accessibilitat a este col·lectiu en la comunicació, tant en l’àmbit individual com familiar, grupal o comunitari, així com en tots els servieis i actes municipals que ho requerisquen.

Entre les seues funcions principals, es troba la interpretació en llengua de signes en actes, informacions i comunicacions municipals, així com la realització d’accions d’informació i sensibilització dirigides tant a persones amb diversitat funcional com al conjunt de la ciutadania. Així mateix, es duen a terme intervencions comunitàries, acompanyament a persones en situació de vulnerabilitat, prevenció de conflictes i foment del teixit associatiu de persones amb diversitat funcional.

La figura professional que assumix esta funció forma part de l’equip tècnic de l’àrea dels Serveis Socials de l’Ajuntament (carrer Colón, 40), està integrada en l’atenció directa a la ciutadania, coordina la seua labor amb la resta d’àrees municipals i incorpora, en les seues intervencions, la perspectiva de gènere.

Per a sol·licitar este servici, les persones interessades poden contactar a través del correu electrònic erika.agullo@burjassot.es, en els telèfons 96 390 45 82 / 661 881 748, o bé mitjançant registre general a l’Ajuntament de Burjassot, tant telemàtica com presencialment. També s’ofereix atenció mitjançant videotelefonada o WhatsApp, facilitant així l’accés i la immediatesa en la comunicació.

Amb esta iniciativa, l’Ajuntament de Burjassot continua apostant per uns serveis socials accessibles, inclusius i adaptats a les necessitats de la població, garantint la igualtat de drets i oportunitats per a totes les persones.